Jessica Jones (τηλεοπτική σειρά)

Η ***Jessica Jones της Marvel***, ή απλά ***Jessica Jones*** (πρωτότυπος τίτλος: ***Marvel's Jessica Jones***, ή απλά ***Jessica Jones***), είναι αμερικανική τηλεοπτική σειρά που δημιουργήθηκε από τη Μελίσα Ρόζενμπεργκ για το Netflix, και βασίζεται στον ομώνυμο χαρακτήρα των Marvel Comics. Τα γεγονότα της σειράς διαδραματίζονται μέσα στο κινηματογραφικό σύμπαν της Marvel (MCU), αποτελώντας μια συνοχή με ταινίες και άλλες τηλεοπτικές σειρές του franchise, ενώ αποτελεί επίσης τη δεύτερη σειρά από μια ομάδα σειρών του Netflix που οδήγησαν στη μίνι τηλεοπτική crossover σειρά, *[[The Defenders (τηλεοπτική σειρά)|The Defenders]]*. Η παραγωγή έγινε απο τη Marvel Television σε συνεργασία με τα ABC Studios και την εταιρία παραγωγής Tall Girls Productions. Η Ρόζενμπεργκ ήταν η επικεφαλής της σειράς και στους τρεις κύκλους της, με τον Σκοτ Ρέινολντς να προστίθεται ως συν-επικεφαλής στον τρίτο κύκλο.

Η Κρίστεν Ρίτερ πρωταγωνιστεί ως Τζέσικα Τζόουνς, μια πρώην υπερηρωίδα η οποία ανοίγει το δικό της γραφείο ντετέκτιβ. Οι Ρέιτσελ Τέιλορ, Έκα Ντάρβιλ και Κάρι-Αν Μος πρωταγωνιστούν επίσης και στους τρεις κύκλους της σειράς, με τους Μάικ Κόλτερ, Γουίλ Τραβάλ, Έριν Μοριάρτι και Ντέιβιντ Τένναντ να συμπληρώνουν το βασικό καστ του πρώτου κύκλου, τους Τζ.Ρ. Ραμίρεζ, Τέρι Τσεν, Λέα Γκίμπσον και Τζάνετ ΜακΤιρ του δεύτερου κύκλου και τους Μπέντζαμιν Γουόκερ, Σαρίτα Τσάντχερι, Τζέρεμι Μπομπ και Τίφανι Μακ του τρίτου κύκλου.

Το 2010, η Ρόζενμπεργκ είχε αρχίσει να εργάζεται πάνω σε μία εκδοχή της σειράς για το ABC, αλλά το δίκτυο επέλεξε τότε να μην προχωρήσει στην παραγωγή της. Απο τα τέλη του 2013, η Ρόζενμπεργκ άρχισε να δουλεύει και πάλι πάνω στη σειρά για το Netflix, με τον τίτλο του πρότζεκτ να είναι *A.K.A. Jessica Jones*. Περίπου ένα χρόνο αργότερα, τον Δεκέμβριο του 2014, η Ρίτερ επιλέχθηκε για τον πρωταγωνιστικό ρόλο. Τα γυρίσματα της σειράς έλαβαν χώρα στην Πόλη της Νέας Υόρκης, σε περιοχές που ακόμα μοιάζουν με το παλιό Χελς Κίτσεν.

Όλα τα επεισόδια του πρώτου κύκλου κυκλοφόρησαν στις 20 Νοεμβρίου 2015 στην πλατφόρμα του Netflix, λαμβάνοντας θετικές κριτικές και με τους κριτικούς να επαινούν τις ερμηνείες της Ρίτερ και του Τένναντ, καθώς επίσης και τον νουάρ τόνο της σειράς, την προσέγγισή της στο σεξουαλικό στοιχείο και την απεικόνιση σκοτεινότερων θεμάτων όπως ο βιασμός, οι βίαιες επιθέσεις και η διαταραχή μετατραυματικού στρες (PTSD). Πέραν των θετικών κριτικών, η σειρά έλαβε επίσης αρκετές υποψηφιότητες για βραβεία, κερδίζοντας κάποια από αυτά. Τον Ιανουάριο του 2016, το Netflix έδωσε το πράσινο φως για έναν δεύτερο κύκλο επεισοδίων, με τα γυρίσματα να ξεκινούν τον Απρίλιο του 2017 και να ολοκληρώνονται τον Σεπτέμβριο του 2017. Τα επεισόδια του δεύτερου κύκλου κυκλοφόρησαν στις 8 Μαρτίου 2018, ενώ στις 12 Απριλίου 2018 δόθηκε το πράσινο φως για τον τρίτο κύκλο, τα επεισόδια του οποίου κυκλοφόρησαν στις 14 Ιουνίου 2019. Ο τρίτος κύκλος ήταν και ο τελευταίος της σειράς, καθώς στις 18 Φεβρουαρίου 2019 το Netflix ανακοίνωσε επίσημα την ακύρωσή της. Την 1η Μαρτίου 2022, όλες οι σειρές της Marvel στο Netflix σταμάτησαν να είναι διαθέσιμες στην πλατφόρμα του Netflix, εξαιτίας της λήξης της άδειας που είχε το δίκτυο για τις συγκεκριμένες σειρές και την επιστροφή των δικαιωμάτων τους στην Disney. Από τις 16 Μαρτίου 2022, όλες οι σειρές είναι διαθέσιμες στην πλατφόρμα Disney+. Η Ρίτερ θα επαναλάβει τον ρόλο της στον  της σειράς των Marvel Studios και Disney+ ** (2026).

## Πλοκή
Η Τζέσικα Τζόους είναι μία γυναίκα με υπερδυνάμεις, η οποία χρησιμοποιούσε για κάποιο διάστημα τις δυνάμεις της για καλό σκοπό, μέχρι τη στιγμή που ο Kilgrave, ένας κακός με την ικανότητα να ελέγχει τις πράξεις των άλλων διεισδύοντας στο μυαλό τους, την αναγκάζει να σκοτώσει κάποιον. Μετά το περιστατικό, η Τζέσικα αποσύρεται από την υπερηρωϊκή δράση και αρχίζει να εργάζεται ως ιδιωτική ντετέκτιβ ανοίγοντας το δικό της γραφείο. Στον πρώτο κύκλο, η Τζέσικα έρχεται αντιμέτωπη με τον Kilgrave, ο οποίος επιστρέφει αναζητώντας την, κι εκείνη πρέπει να βρει έναν τρόπο σταματήσει τη δράση του.

Στον δεύτερο κύκλο, η Τζέσικα ανακαλύπτει πως η μητέρα της, την οποία θεωρούσε νεκρή, κατάφερε να επιβιώσει του ατυχήματος που είχαν οικογενειακώς πριν χρόνια χάρη στα πειράματα του Καρλ Μάλους και, όπως και η ίδια, έχει αποκτήσει κι εκείνη υπερδυνάμεις. Στον τρίτο κύκλο, η Τζέσικα έρχεται αντιμέτωπη με έναν πανέξυπνο ψυχοπαθή, τον Γκρέγκορι Σάλιντζερ, ο οποίος είναι αποφασισμένος να αποδείξει πως η ίδια είναι μία απάτη και κακώς ο κόσμος τη θεωρεί ηρωίδα. Επίσης, έρχεται αντιμέτωπη και με τη θετή της αδελφή και καλύτερή της φίλη, Τρις Γουόκερ, η οποία έπειτα από προσπάθειες κατάφερε να αποκτήσει υπερδυνάμεις και, νομίζοντας πως τις χρησιμοποιεί για καλό, καταλήγει δολοφόνος.

## Ηθοποιοί και χαρακτήρες

*Κρίστεν Ρίτερ ως Τζέσικα Τζόουνς:Μία πρώην υπερηρωίδα με υπεράνθρωπες δυνάμεις η οποία υποφέρει απο διαταραχή μετατραυματικού στρες (PTSD) και η οποία έχει ανοίξει το δικό της γραφείο ντετέκτιβ, Alias Investigations. Η Ρίτερ ήταν στις πρώτες επιλογές της επικεφαλής της σειράς Μελίσα Ρόζενμπεργκ για να υποδυθεί την Τζόουνς, ακόμα και όταν εργαζόταν για τη σειρά κάποια χρόνια πριν για το ABC. Ο επικεφαλής της Marvel Television, Τζεφ Λόουμπ, σημείωσε πως ο χαρακτήρας «έχει πραγματικά προβλήματα με αρκετά πράγματα που κάνει κατάχρηση! Και δεν το κρύβουμε αυτό καθόλου». Η Ρίτερ περιέγραψε την Τζόουνς ως «πολύ τραχιά, απότομη και σαρκαστική και μερικές φορές εντελώς μαλάκα. Αλλά πιστεύω πως κατά βάθος είναι καλός άνθρωπος». Για τον ρόλο, η Ρίτερ χρειάστηκε να πάρει περίπου 4.5Kg σε μυϊκή μάζα. Η Ελίζαμπεθ Καπουτσίνο υποδύθηκε την Τζέσικα Τζόουνς σε νεαρή ηλικία.
*Μάικ Κόλτερ ως Λουκ Κέιτζ:Ένας άντρας με υπεράνθρωπη δύναμη και άφθαρτο δέρμα, τον οποίο συναντά η Τζόουνς κατά τη διάρκεια μίας έρευνας. Ο Κόλτερ χρειάστηκε να πάρει περίπου 14Kg σε μυϊκή μάζα για τον ρόλο και περιέγραψε τον χαρακτήρα ως «σκοτεινό, θαραλλέο και πιο χειροπιαστό σε σχέση με τον Τόνι Σταρκ ή τον Θορ. Του αρέσει να κρατάει τα πράγματα κοντά του και να λειτουργεί στη σιωπή». Ο Κόλτερ ήταν ευχαριστημένος και έκπληκτος με το γεγονός πως το κοινό «καταλάβαινε» τον χαρακτήρα, καθώς ο Λουκ «είναι ένας άντρας που δε μιλάει πολύ», κάτι το οποίο ήταν αναζωογονητικό: «προσπαθήσαμε ο χαρακτήρας με κάποιο τρόπο να λέει λίγα με το στόμα του αλλά να μιλάει πολύ με τη γλώσσα του σώματος ... ένιωσα πως ο κόσμος έπιασε αυτές τις λεπτές διακρίσεις».
*Ρέιτσελ Τέιλορ ως Πατρίσια «Τρις» Γουόκερ:Πρώην μοντέλο και διάσημη ως παιδί με το όνομα «Πάτσι», η θετή αδελφή και καλύτερη φίλη της Τζόουνς, η οποία τώρα εργάζεται στο ραδιόφωνο έχοντας δική της εκπομπή. Η Ρόζενμπεργκ, όταν εργαζόταν για να δημιουργήσει την πρώτη σειρά για το ABC, προόριζε για καλύτερη φίλη της Τζόουνς την Κάρολ Ντάνβερς, κάτι που τελικά δεν έγινε εξαιτίας της αλλαγής της φύσης του MCU και του γεγονότος πως η Ντάνβερς θα συμμετείχε σε δική της ταινία, και έτσι επιλέχθηκε η Γουόκερ. Σχολιάζοντας αυτή την αλλαγή, η Ρόζενμπεργκ τη βρήκε «πολύ πιο κατάλληλη ... ήταν καλύτερα η καλύτερη φίλη της [Τζέσικα] να μην ήταν κάποια με υπερδυνάμεις. Βασικά καταλήγει να είναι ένας εξαιρετικός καθρέφτης για εκείνη». Ο Λόουμπ είπε: «το πιο σημαντικό είναι η σχέση μεταξύ [Γουόκερ] και Τζέσικα και του πως αυτές οι δύο γυναίκες, οι οποίες είναι αδελφές, αν και τόσο διαφορετικές εξακολουθούν να πιστεύουν στα ίδια πράγματα». Στο τέλος του δεύτερου κύκλου, έχοντας αγανακτήσει με τις ικανότητες της Τζέσικα και σκοτώνοντας μετέπειτα τη μητέρα της, η Τρις αποκτά τις δικές της δυνάμεις έχοντας ενισχυμένα αντανακλαστικά και ευκινησία. Στον τρίτο κύκλο λειτουργεί πια ως αυτόκλητος τιμωρός θεωρώντας πως βοηθάει, αλλά καταλήγει ο κύριος ανταγωνιστής του κύκλου. Η Κάθριν Μπλέιντς υποδύθηκε την Τρις σε νεαρή ηλικία.
*Γουίλ Τραβάλ ως Γουίλ Σίμπσον: Ένας λοχίας της Αστυνομίας της Νέας Υόρκης ο οποίος ασχολείται πολύ σοβαρά με τη δουλειά του. Ο Τραβάλ θεωρεί πως για τον Σίμπσον όλα είναι «άσπρο ή μαύρο» και πως «η δικαιοσύνη μπορεί να αποδοθεί εύκολα» σε αντίθεση με τη Τζέσικα η οποία «ζει σε έναν γκρίζο κόσμο», κάτι το οποίο δημιουργεί μία προστριβή μεταξύ τους. Ο Τραβάλ περιέγραψε τον χαρακτήρα ως «κάποιον που εφευρέθηκε και σχηματίστηκε εκ νέου» για τη σειρά σε σχέση με αυτόν στα κόμικ, καθώς ο χαρακτήρας των κόμικ ήταν «λίγο υπερβολικά δύσκολος να τον χειριστείς. Ήταν απλά ένας ψυχωτικός, τρελός τύπος».
*Έριν Μοριάρτι ως Χόουπ Σλότμαν:Μία αθλήτρια και φοιτήτρια στο Πανεπιστήμιο της Νέας Υόρκης, η οποία είναι πελάτης του γραφείου της Τζέσικα, Alias Investigations. Η Μοριάρτι αποκάλεσε τον χαρακτήρα «εντελώς αντίθετο» με αυτό της Τζέσικα Τζόουνς, περιγράφοντας την Χόουπ ως «ένα εντελώς Αμερικανικό κορίτσι, [αθώο και] πραγματικά σοβαρό». Κατά τη διάρκεια της σειράς, μεταξύ των δύο αναπτύσσεται ένας δεσμός και η Τζέσικα γίνεται προστατευτική απέναντί της, λόγω της εμπειρίας που μοιράζονται ως θύματα του Kilgrave.
*Έκα Ντάρβιλ ως Μάλκολμ Ντουκάς:Γείτονας της Τζόους ο οποίος είναι εθισμένος στα ναρκωτικά, κάτι το οποίο τον βάζει στον δρόμο της Τζέσικα αφού ο εθισμός του τον οδηγεί να την παρακολουθεί έναντι αμοιβής για λογαριασμό του Kilgrave. Ο Ντάρβιλ δήλωσε πως ο Μάλκολμ ήταν ένας καινούριος χαρακτήρας ο οποίος δημιουργήθηκε για τη σειρά, αν και ήταν εμπνευσμένος από «διάφορους χαρακτήρες» των κόμικ. Θεώρησε επίσης πως το να υποδύεσαι έναν χαρακτήρα που είναι εθισμένος στα ναρκωτικά «ήταν πολύ έντονο και σκοτεινό» και πως η σχέση του Μάλκολμ με την Τζέσικα «είναι κάτι σαν μπρος-πίσω μεταξύ θύματος και σωτήρα ... πολύ περισσότερο [σαν αδελφική σχέση] παρά οτιδήποτε άλλο».
*Κάρι-Αν Μος ως Τζέρι Χόγκαρθ:Δικηγόρος και δυνητικά ισχυρή σύμμαχος της Τζόουνς, την οποία την προσλαμβάνει για διάφορες υποθέσεις της. Το φύλο του χαρακτήρα για τη σειρά άλλαξε από αρσενικό σε θηλυκό και, επιπρόσθετα, παρουσιάστηκε ως ομοφυλόφιλη. Η Μος υπέγραψε για τον ρόλο αφού διάβασε τα δύο πρώτα σενάρια και περιέγραψε τον χαρακτήρα ως ατρόμητο, δυναμικό και ισχυρό, λέγοντας πως της «αρέσει αυτός ο δυναμισμός». Η ανάπτυξη του χαρακτήρα γινόταν κατά τη διάρκεια της σειράς καθώς όταν δούλευε πάνω σε ένα επεισόδια δεν γνώριζε το πώς θα εξελισσόταν ο χαρακτήρας της, σημειώνοντας πως αυτό είναι κάτι που συμβαίνει και στην πραγματική ζωή.
*Ντέιβιντ Τένναντ ως Kilgrave:Ένας άντρας από το παρελθόν της Τζόουνς, ο οποίος έχει την ικανότητα να ελέγχει το μυαλό των άλλων. Το πραγματικό του όνομα ήταν Κέβιν Τόμπσον και, όταν ήταν παιδί, έκαναν πάνω του διάφορα πειράματα μέσω των οποίων απέκτησε τις ικανότητές τους. Ο Λόουμπ τον αποκάλεσε «έναν απαίσιο άνθρωπο ο οποίος δεν βλέπει τον εαυτό του ως τέτοιο» και τον συνέκρινε με τον Γουίλσον Φισκ του Βίνσεντ Ντ'Ονόφριο από τη σειρά *[[Daredevil (τηλεοπτική σειρά)|Daredevil]]* λέγοντας: «Υπάρχουν στιγμές [κατά τη θέαση της σειράς *Daredevil*] όπου νιώθεις άβολα επειδή αντί να στηρίζεις τον Ματ, στηρίζεις κατά κάποιον τρόπο τον Γουίλσον και αυτό είναι κάτι που θα συναντήσεις και στη σειρά *Jessica Jones*. Θα υπάρξουν στιγμές όπου κάποια από τα πράγματα που κάνει [η Τζέσικα] είναι αμφισβητήσιμα. Κάποια πράγματα τα οποία μαθαίνεις για τον χαρακτήρα του Kilgrave, αλλά και ο τρόπος που ο Ντέιβιντ Τένναντ τον υποδύεται, είναι πραγματικά εξαιρετικά». Ο Τζέιμς Φρίντσον-Τζάκσον υποδύθηκε τον Kilgrave σε νεαρή ηλικία.
*Τζ. Ρ. Ραμίρεζ ως Όσκαρ Αρότσο: Ζωγράφος και ο νέος επιστάτης στο κτίριο όπου διαμένει η Τζόουνς. Μεγαλώνει μόνος του τον γιο του, Βίντο, και εμπλέκεται ερωτικά με την Τζόουνς.
*Τέρι Τσεν ως Πράις Τσενγκ: Ιδιωτικός ερευνητής αντίπαλος της Τζόουνς.
*Λέα Γκίμπσον ως Ινέζ Γκριν: Νοσοκόμα η οποία εργαζόταν στο νοσοκομείο όπου νοσηλευόταν η μητέρα της Τζόουνς και τώρα ζει στον δρόμο.
*Τζάνετ ΜακΤιρ ως Αλίσα Τζόουνς:Η μητέρα της Τζέσικα, η οποία επιβίωσε του αυτοκινητιστικού στο οποίο σκοτώθηκαν ο πατέρας και ο αδελφός της Τζέσικα. Μαζί με τη Τζέσικα, τότε, μεταφέρθηκαν για θεραπεία σε μία ιδιωτική κλινική με ειδικότητα στην επεξεργασία γονιδίων, όπου απέκτησαν και οι δύο τις υπερδυνάμεις τους. Ανακηρύχθηκε νεκρή και η «θεραπεία» της συνεχίστηκε μυστικά. Η έκταση όμως των τραυμάτων της και η συνεχόμενη θεραπεία που κράτησε χρόνια, επηρέασε την ψυχική της σταθερότητα. Σε αναδρομικές σκηνές κατά τον πρώτο κύκλο, τον χαρακτήρα υποδύθηκε η Μύριαμ Σορ.
*Μπέντζαμιν Γουόκερ ως Έρικ Γκέλντεν:Ένας άντρας με αυξημένη την ενσυναισθηματική του ικανότητα, η οποία τον κάνει να αισθάνεται το πόσο κακός είναι κάποιος που βρίσκεται τριγύρω του. Χρησιμοποίησε αυτή του την ικανότητα για να εκβιάσει διάφορους ανθρώπους, συμπεριλαμβανομένου και του Γκρέγκορι Σάλιντζερ. Αποτελεί επίσης ερωτικό ενδιαφέρον για την Τζέσικα, η οποία προσπαθεί να βοηθήσει την αδελφή του, Μπραϊάνα.
*Σαρίτα Τσάντχερι ως Κιθ Λιόν: Μουσικός η οποία παίζει τσέλο σε συναυλίες και πρώην φλερτ της Τζέρι.
*Τζέρεμι Μπομπ ως Γκρέγκορι Σάλιντζερ:Ένας αδίστακτος, υπερβολικά έξυπνος κατά συρροή δολοφόνος ο οποίος έχει βάλει στόχο να εκθέσει την Τζέσικα Τζόουνς ως απατεώνα, αφού πιστεύει πως όσοι έχουν υπερδυνάμεις δεν αξίζουν όσα απέκτησαν στη ζωή επειδή για να τα αποκτήσουν έκαναν χρήση αυτών των δυνάμεων εξαπατώντας τη ζωή και δεν τα απέκτησαν μέσω σκληρής δουλειάς όπως όλοι οι υπόλοιποι.
*Τίφανι Μακ ως Ζάγια Οκόντζο: Κατώτερος συνεργάτης στην εταιρία Hogarth & Associates, πάνω στην οποία η Τζέρι αρχίζει να στηρίζεται. Εμπλέκεται ερωτικά με τον Μάλκολμ.

## Επεισόδια
### Πρώτος κύκλος (2015)

### Δεύτερος κύκλος (2018)

### Τρίτος κύκλος (2019)

## Παραγωγή

### Ανάπτυξη
Τον Δεκέμβριο του 2010, η Μελισα Ρόζενμπεργκ είχε αρχίσει να δουλεύει πάνω σε μία σειρά με τίτλο *AKA Jessica Jones* για το ABC, κάτω από την ομπρέλα της νέας δικής της εταιρίας παραγωγής, Tall Girls Productions, σε συνεργασία με τα ABC Studios και τη Marvel Television. Η σειρά, η οποία θα βασιζόταν στη σειρά κόμικ *Alias* και θα επικεντρωνόταν στον χαρακτήρα της Τζέσικα Τζόουνς, θα έβγαινε στον αέρα κατά το τηλεοπτικό πρόγραμμα της σεζόν 2011-12, με εκτελεστικούς παραγωγούς τον επικεφαλής της Marvel Television Τζεφ Λόουμπ, τον Τζο Κεσάντα, τον Άλαν Φάιν και τον Χάουαρντ Κλέιν, ενώ ο συγγραφέας του *Alias*, Μπράιαν Μάικλ Μπέντις θα ενεργούσε ως σύμβουλος της σειράς. Το 2011, στη διεθνή Comic-Con του Σαν Ντιέγκο, ο Λόουμπ είπε πως η σειρά αφορούσε «μία αποτυχημένη υπερηρωίδα η οποία ξαναφτιάχνει τη ζωή της ως ιδιωτική ντετέκτιβ στην Πόλη της Νέας Υόρκης» και θα συμπεριελάμβανε τους χαρακτήρες των Κάρολ Ντένβερς και Λουκ Κέιτζ. Τον Νοέμβριο, η Ρόζενμπεργκ είπε πως πλέον ήλπιζε η σειρά «να μπει στο πρόγραμμα» για το 2012, ώστε να προβληθεί κατά την τηλεοπτική σεζόν 2012-13, και πρόσθεσε: «Αγαπώ αυτόν τον χαρακτήρα. Το ότι είναι ένας απίστευτα κατεστραμμένος, σκοτεινός, περίπλοκος γυναικείος χαρακτήρας ο οποίος μπορεί να τα βάλει με όλους ... [η Τζέσικα] είναι μία πρώην υπερηρωίδα που υποφέρει από PTSD». Δήλωσε επίσης πως αν και ο Κέιτζ αποτελούσε μέρος της σειράς, η κόρη του ζευγαριού, Ντανιέλ, θα εμφανιζόταν «πολύ αργότερα». Αργότερα τον ίδιο μήνα, είπε πως η σειρά θα αναγνώριζε την ύπαρξη του κινηματογραφικού σύμπαντος της Marvel, με αναφορές στον Τόνι Σταρκ και την εταιρία του, Stark Industries, στο πρώτο επεισόδιο, αλλά παραδέχτηκε πως «όσο προχωράμε τα πράγματα θα αλλάζουν αναλόγως με το τι θα είναι διαθέσιμο σε εμάς. Σίγουρα βρισκόμαστε μέσα σε αυτό το σύμπαν και σε καμία περίπτωση δεν αρνούμαστε την ύπαρξη του ευρύτερου σύμπαντος. Και θα χρησιμοποιήσω όσα περισσότερα στοιχεία μπορώ από εκεί». Επιβεβαίωσε επίσης πως αρχικά η Ντένβερς θα ήταν ένας από τους βασικούς χαρακτήρες της σειράς.

Τον Μάιο του 2012, ο πρόεδρος του ABC, Πολ Λι, είπε πως το κανάλι δεν έδωσε το πράσινο φως για τη σειρά. Ο Λόουμπ αποκάλυψε πως το ABC είχε ζητήσει η σειρά να αλλάξει το επίκεντρό της κάνοντας τη Ντένβερς τον βασικό της χαρακτήρα, η οποία έχει «μια υπέροχη ζωή» διαμένοντας στην 5η Λεωρόρο, και η Τζόουνς να γίνει ένας υποστηρικτικός χαρακτήρας στην ιστορία της Ντένβερς. Αργότερα την ίδια χρονιά, η Ρόζενμπεργκ προσπαθούσε να πουλήσει τη σειρά σε κάποιο άλλο τηλεοπτικό δίκτυο, λέγοντας: «Δεν γνωρίζω αν είναι μία σειρά που ταιριάζει στο ABC. Μπορεί στην πραγματικότητα να ταιριάζει περισσότερο σε ένα καλωδιακό δίκτυο. Το *Alias* είναι το πρώτο κόμικ που η Marvel έφτιαξε με σκοπό να απευθύνεται σε ένα μεγαλύτερο, ενήλικο κοινό. Προσάρμοσα κάπως αυτό το στοιχείο [για το ABC], αλλά είναι πολύ, πολύ εύκολο να μεταφερθεί η ιστορία σε ένα καλωδιακό δίκτυο. Πολύ εύκολο». Τον Οκτώβριο του 2013, η ιστοσελίδα *Deadline Hollywood* δημοσίευσε πως η Marvel προετοίμαζε τέσσερις δραματικές σειρές και μία μίνι σειρά, με συνολικό αριθμό 60 επεισοδίων, τις οποίες θα παρουσίαζε σε video on demand υπηρεσίες και καλωδιακούς παρόχους, με το Netflix, το Amazon και το WGN America να εκφράζουν το ενδιαφέρον τους. Λίγες εβδομάδες αργότερα, η Marvel και η Disney ανακοίνωσαν πως η Marvel Television και τα ABC Studios θα παρείχαν στο Netflix τέσσερις live-action σειρές οι οποίες θα επικεντρώνονταν αντίστοιχα στους χαρακτήρες των Τζέσικα Τζόουνς, Daredevil, Iron Fist και Λουκ Κέιτζ, και οι οποίες θα οδηγούσαν σε μία μίνι τηλεοπτική crossover σειρά που θα ήταν βασισμένη στην ομάδα των Defenders. Η Ρόζενμπεργκ προσελήφθη για να γράψει και να δημιουργήσει τη νέα εκδοχή της σειράς, να αναδιαμορφώσει το αρχικό της πλάνο, κάτι το οποίο η ίδια αποκάλεσε «σελίδα ένα-ανακαίνιση» σε σχέση με το αρχικό της όραμα. Η Λιζ Φρίντμαν ήταν επίσης εκτελεστική παραγωγός για τον πρώτο κύκλο. Τον Δεκέμβριο του 2014, αποκαλύφθηκε πως ο επίσημος τίτλος της σειράς θα ήταν *Marvel's A.K.A. Jessica Jones*. Ωστόσο, τον Ιούνιο του 2015, η Marvel αποκάλυψε πως ο τίτλος συμπτύχθηκε σε *Marvel's Jessica Jones*. Στο γιατί έγινε αυτή η αλλαγή στον τίτλο, ο Λόουμπ είπε: «Κυριολεκτικά ήταν ένα από αυτά τα πράγματα που απλά συμβαίνουν. Το είχαμε συζητήσει αν αυτός θα ήταν ο καλύτερος τίτλος για τη σειρά και έτσι έγινε», ενώ η Ρόζενμπεργκ πρόσθεσε πως το «AKA» θα παρέμενε ως μέρος του τίτλου του κάθε επεισοδίου.

Τον Ιανουάριο του 2016, το Netflix έδωσε το πράσινο φως για έναν δεύτερο κύκλο 13 επεισοδίων. Η Ρεϊέλ Τάκερ προστέθηκε στη σειρά ως εκτελεστική παραγωγός και σεναριογράφος για τον δεύτερο κύκλο, αντικαθιστώντας την Φρίντμαν η οποία αποχώρησε για να δουλέψει πάνω στο πιλοτικό επεισόδιο της σειράς *Conviction* για το ABC. Ο τρίτος κύκλος επεισοδίων πήρε το πράσινο φως στις 12 Απριλίου 2018, ένα μόλις μήνα μετά την κυκλοφορία του δεύτερου κύκλου. Τον Αύγουστο της ίδιας χρονιάς, η Ρόζενμπεργκ υπέγραψε συμβόλαιο με τη Warner Bros. Television αποχωρώντας από το Netflix, ώστε να εργαστεί πάνω σε καινούρια πρότζεκτ αφού και η ίδια έψαχνε «να κάνει κάτι διαφορετικό». Ωστόσο, παρέμεινε επικεφαλής της σειράς και κατά τη διάρκεια του τρίτου κύκλου, έχοντας ως συν-επικεφαλής τον Σκοτ Ρέινολντς.

### Σενάριο

Η Ρόζενμπεργκ μίλησε για την ελευθερία που είχε η σειρά, λέγοντας πως θα πήγαινε «ακόμα περαιτέρω σε όλη μας την αφήγηση» σε σχέση με το τι έκανε ο Μπράιαν Μάικλ Μπέντις στο κόμικ *Alias*: «Αυτή είναι η ομορφιά του να δουλεύεις με το Netflix. Είναι 13 [επεισόδια]. Δεν υπάρχει πιλοτικό επεισόδιο και μετά να περιμένεις σχόλια, ανταπόκριση και τηλεθέαση. Βρίσκεσαι μέσα σε αυτή τη φούσκα. Έτσι, ποια είναι η ιστορία που θέλεις να πεις; Πού θέλεις να την πας [με τους χαρακτήρες]»; Η Ρόζενμπεργκ επεκτάθηκε σε αυτό λέγοντας πως «ξεκινάμε με το εκπληκτικό υλικό [του Μπέντις] και προφανώς η Τζέσικα Τζόουνς δεν είναι τόσο γνωστή στο ευρύτερο κοινό όπως ο Daredevil και όλοι οι υπόλοιποι, κάτι που πραγματικά μας επιτρέπει να έχουμε αρκετή ελευθερία. Υπάρχουν οι περιορισμοί όσον αφορά το [κινηματογραφικό] σύμπαν της Marvel σε σχέση με συγκεκριμένους κανόνες μυθολογίας, αλλά πέραν αυτού έχουμε το ελεύθερο της δημιουργίας». Σημείωσε επίσης πως εξαιτίας αυτής της διαφορετικής μυθολογίας που έχει το MCU, αυτή η δεύτερη σειρά είναι πολύ διαφορετική από εκείνη που είχε δημιουργήσει για το ABC.

Η Ρόζενμπεργκ κάλεσε τον Μπέντις σε συνάντηση με τους σεναριογράφους της σειράς σε πολύ αρχικό στάδιο της συγγραφής, έτσι ώστε οι σεναριογράφοι να μπορούν να του θέσουν όποιες απορίες είχαν σχετικά με τον χαρακτήρα. Αποχωρώντας από αυτή τη συνάντηση, ο Μπέντις είπε: «Έκαναν τις σωστές ερωτήσεις, και αυτό είναι ένα καλό σημάδι». Ο Μπέντις σημείωσε επίσης πως η Ρόζενμπεργκ προσέγγιζε τον χαρακτήρα και τα θέματα του βιασμού και της κακοποίησης διαφορετικά σε σχέση με τον ίδιο σχολιάζοντας πάνω σε αυτό το εξής: «Τότε έκανα τη σωστή επιλογή για μένα ως συγγραφέας και τώρα κάνουν αυτοί, ως σεναριογράφοι, τη σωστή επιλογή για εκείνους. Σκέφτηκα πόσο πολύ έχουν αλλάξει κάποια πράγματα από τότε και αν αυτές οι αλλαγές δεν αναφερθούν στην *Jessica*, τότε πού να αναφερθούν; Σκέφτηκα πως η Μελίσα και οι σεναριογράφοι ήταν οι άνθρωποι για αυτή τη δουλειά και το συγκεκριμένο μέσο ήταν το πιο κατάλληλο για την αφήγηση μιας τέτοιας ιστορίας».

### Κάστινγκ
Τον Αύγουστο του 2014, ο Σαράντος είπε πως είχαν ξεκινήσει να ψάχνουν «για το ποια θα υποδυόταν την Τζέσικα». Μέχρι τον Νοέμβριο, οι Κρίστεν Ρίτερ, Αλεξάντρα Νταντάριο, Τερέζα Πάλμερ, Τζέσικα Ντε Γκάου και Μαρίν Άιρλαντ πέρασαν από δοκιμαστικό για τον ρόλο της Τζέσικα Τζόουνς, με τη Ρίτερ να έχει περάσει από αυτή τη δοκιμασία από τον Οκτώβριο. Επιπρόσθετα, οι Λανς Γκρος, Μάικ Κόλτερ και Κλέο Άντονι βρίσκονταν ανάμεσα στις επιλογές για τον ρόλο του Λουκ Κέιτζ, ο οποίος υπολογιζόταν να κάνει κάποιες εμφανίσεις σε αυτή τη σειρά πριν αποκτήσει τη δική του. Τον επόμενο μήνα, η Ρίτερ προσλήφθηκε για τον ρόλο της Τζέσικα Τζόουνς. Η Ρίτερ και η Πάλμερ ήταν οι δύο τελευταίες υποψήφιες για τον ρόλο και πριν την τελική πρόσληψη, πέρασαν και οι δύο από δοκιμαστικό μαζί με τον Κόλτερ έτσι ώστε να δοκιμαστεί η χημεία μεταξύ τους. Τον Δεκέμβριο, επιβεβαιώθηκε πως ο Κόλτερ θα υποδυόταν τον Λουκ Κέιτζ. Τον Ιανουάριο του 2015, ο Ντέιβιντ Τένναντ προσλήφθηκε για τον ρόλο του Kilgrave και η Ρέιτσελ Τέιλορ για τον ρόλο της Πατρίσια «Τρις» Γουόκερ. Ο χαρακτήρας της Γουόκερ προστέθηκε στη σειρά για να αντικαταστήσει τον χαρακτήρα της Ντένβερς, καθώς εκείνη θα πρωταγωνιστούσε στη δική της ταινία. Ένα μήνα αργότερα, η Κάρι-Αν Μος προστέθηκε στο καστ και τον Οκτώβριο αποκαλύφθηκε πως ο ρόλος της θα αποτελούσε τη γυναικεία εκδοχή του χαρακτήρα Τζέριν Χόγκαρθ από τα κόμικ. Επίσης τον Φεβρουάριο, οι Έκα Ντάρβιλ, Έριν Μοριάρτι και Γουίλ Τραβάλ προσλήφθηκαν για τους ρόλους των Μάλκολμ Ντουκάς, Χόουπ Σλότμαν, και Γουίλ Σίμπσον αντίστοιχα.

Οι Ρίτερ, Τέιλορ, Ντάρβιλ και Μος επέστρεψαν για τον δεύτερο κύκλο. Το βασικό καστ του δεύτερου κύκλου συμπληρώνουν οι Τζ. Ρ. Ραμίρεζ ως Όσκαρ Αρότσο, Τέρι Τσεν ως Πράις Τσενγκ, Λέα Γκίμπσον ως Ινέζ Γκριν και Τζάνετ ΜακΤιρ ως Αλίσα Τζόουνς. Οι Τραβάλ και Τένναντ εμφανίστηκαν επίσης στον δεύτερο κύκλο ως γκεστ. Οι Ρίτερ, Τέιλορ, Μος και Ντάρβιλ επέστρεψαν επίσης και για τον τρίτο κύκλο, με το βασικό καστ αυτού του κύκλου να συμπληρώνουν οι Μπέντζαμιν Γουόκερ ως Έρικ Γκέλντεν, Σαρίτα Τσάντχερι ως Κιθ Λιόν, Τζέρεμι Μπομπ ως Γκρέγκορι Σάλιντζερ και Τίφανι Μακ ως Ζάγια Οκόντζο.

### Σχεδιασμός
#### Κοστούμια
Η Στέφανι Μασλάνσκι, η οποία είχε εργαστεί ως σχεδιάστρια κοστουμιών στη σειρά *Daredevil*, επέστρεψε για να αναλάβει το ίδιο πόστο και στη σειρά *Jessica Jones*. Στο πρώτο επεισόδιο είχε βοήθεια από τη Τζεν Ρόγκιεν, η οποία φιλοτέχνησε το δερμάτινο σακάκι, το ξεθωριασμένο τζιν και τις μπότες της Τζέσικα Τζόουνς. Οι στιλιστικές επιλογές της Μασλάνσκι για τον κάθε χαρακτήρα ήταν επηρεασμένες από την απεικόνιση αυτών στα κόμικ και η ίδια είπε: «Πραγματικά πρέπει να μελετήσεις την ιστορία των χαρακτήρων και να δεις πώς ντύνονται, πως σχεδιάστηκαν αρχικά, πώς εξελίχθηκαν με την πάροδο των χρόνων μέσα από τα κόμικ. Και αυτό που ίσως ανακαλύψεις είναι πως, όπως δείχνει, κάπως φοράνε το ίδιο πράγμα όλη την ώρα». Η Μασλάνσκι δήλωσε επίσης πως «όλοι έχουν μία πολύ συγκεκριμένη εμφάνιση και μπορείς να κάνεις διαφοροποιήσεις πάνω σε αυτή την εμφάνιση, αλλά όχι υπερβολικές αλλαγές. Πρέπει να μοιάζει ρεαλιστικό και προσγειωμένο μέσα σε αυτή την αυθεντική πραγματικότητα που δημιουργήσαμε στο Χελς Κίτσεν». Σχετικά με τα ρούχα της Τζόουνς, η Μασλάνσκι είπε: «Θεωρώ πως το ντύσιμό της είναι μία πανοπλία, μία ασπίδα, κάτι το οποίο τη βοηθάει να διατηρήσει την απόστασή της από τους άλλους ανθρώπους και την ιδιωτικότητά της. Την κρατάει μακριά από το να πρέπει να έρθει αντιμέτωπη με την υπόλοιπη ανθρωπότητα κατά κάποιο τρόπο». Δημιουργήθηκαν τουλάχιστον δέκα εκδοχές του σακακιού της Τζόουνς και χρησιμοποιήθηκαν είκοσι ζευγάρια τζιν, ενώ και τα δύο είδη ρουχισμού τέθηκαν σε επεξεργασία για να δείχνουν παλαιωμένα και ταλαιπωρημένα.

#### Τίτλοι αρχής

Οι τίτλοι αρχής της σειράς, τους οποίους δημιούργησε η Imaginary Forces, ενσωματώνουν το θεματικό τζαζ ύφος που συνέθεσε ο Σον Κάλερι αναμειγμένο με την καλλιτεχνική δημιουργία του Ντέιβιντ Μακ, ο οποίος είχε επίσης δημιουργήσει και το εξώφυλλο του κόμικ *Alias*, «ταξιδεύοντας [τον θεατή] στα νουάρ σοκάκια του Χελς Κίτσεν, μέσα από τα μάτια της Τζέσικα».

Η Αρίσου Κασιβάκι, επικεφαλής σχεδιάστρια στην Imaginary Forces για τους τίτλους αρχής της σειράς, άντλησε «έμπνευση από όλη τη μεταβαλλόμενη δραστηριότητα και τις βινιέτες από τα πλαίσια των σειρών των παραθύρων [από το στυλ των κτιρίων της Νέας Υόρκης] — το μοτίβο του φωτός, των χρωμάτων, των αφηγήσεων και των γραφικών φιγούρων. Είναι πραγματικά απίστευτο το πόσα πολλά μπορείς να δεις και ο αριθμός των παραθύρων που υπάρχουν εκεί έξω με ορθάνοιχτες αποχρώσεις ... Μπορούσα να καταλάβω την έμφυτη γοητεία μας πίσω από το τζάμι του παραθύρου και αυτή τη δυσάρεστη απόλαυση όταν συλλαμβάνουμε ένα μικρό κομμάτι της ιδιωτικής μας ζωής». Επίσης, χρησιμοποίησε ως αναφορά τον πίνακα «Night Windows» του Έντουαρντ Χόπερ, καθώς και πίνακες του Γκέρχαρντ Ρίχτερ. Για να διαφοροποιήσει τις σκηνές από τους πίνακες από τους οποίους άντλησε έμπνευση, η Κασιβάκι επέλεξε να ακολουθήσει «ένα πιο σύγχρονο, πιο αφηρημένο λουκ, αγκαλιάζοντας ταυτόχρονα το πνεύμα των ζωγραφιών με ακουαρέλα του Ντέιβιντ Μακ από» το *Alias*. Όσον αφορούσε την ιδέα του σχεδιασμού, πρόσθεσε: «Βασίσαμε το θέμα πάνω στο PTSD και τον αλκοολισμό της Τζέσικα, στη θολή, αναξιόπιστη ματιά της, και το μεταφράσαμε αυτό οπτικά χρησιμοποιώντας πινελιές μπογιάς που κηλίδωναν και θολώναν τις σκηνές». Η Μισέλ Ντόερτι, διευθύντρια δημιουργικού τμήματος του πρότζεκτ, μελέτησε τους τίτλους αρχής της ταινίας *[[Σιωπηλός Μάρτυς]]* του Άλφρεντ Χίτσκοκ για να βοηθηθεί στη δημιουργία μιας «ηδονοπτικής προσέγγισης», ενώ χρησιμοποίησε την πόλη σαν να ήταν χαρακτήρας, για να δώσει έμφαση «στα σκοτεινά σημεία» που εξερευνά η Τζόουνς.

### Γυρίσματα
Τα γυρίσματα της σειράς έλαβαν χώρα στην Πόλη της Νέας Υόρκης, συμπεριλαμβανομένων περιοχών του Μπρούκλιν και του Λονγκ Άιλαντ Σίτι, που έμοιαζαν αρκετά με το παλιό Χελς Κίτσεν, και του Ντάγκλαστον στο Κουίνς. Γυρίσματα έγιναν επίσης και σε στούντιο. Ο Μάνουελ Μπιλέτερ ήταν ο διευθυντής φωτογραφίας της σειράς.

### Οπτικά εφέ
Τα οπτικά εφέ της σειράς έγιναν από το στούντιο της Shade VFX στη Νέα Υόρκη, το οποίο είχε εργαστεί επίσης και πάνω στη σειρά *Daredevil*, με τον Μπράιαν Γκούντγουϊν να είναι επικεφαλής του πρότζεκτ.

### Μουσική
Το 2015, στη Διεθνή Comic-Con του Σαν Ντιέγκο, ο Σον Κάλερι αποκάλυψε πως θα ήταν αυτός που θα συνέθετε τη μουσική της σειράς. Ο ίδιος, ξεκίνησε να δουλεύει πάνω στο βασικό θεματικό μουσικό κομμάτι της σειράς αφού διάβασε τα σενάρια των δύο ή τριών πρώτων επεισοδίων, ενώ δεν είδε τα γραφικά που είχαν ετοιμαστεί για τους τίτλους αρχής μέχρι και μετά το δεύτερο επεισόδιο. Μέχρι εκείνη τη στιγμή είχε στο μυαλό του «το βασικό πλαίσιο του θέματος ελπίζοντας πως θα ταίριαζε». Έπειτα, ο Κάλερι είπε πως άρχισε «να παίζει» με διάφορες ιδέες για το βασικό θέμα και τελικά, κατέληξε σε αυτό που ο ίδιος πίστευε πως είχε μια «ύπουλη και διασκεδαστική» ποιότητα, προσθέτοντας πως η Τζέσικα Τζόουνς «έχει ξερό χιούμορ, ένα πραγματικό πλεονέκτημα για αυτήν. Αλλά υπήρχε κάτι σε αυτό τον χαρακτήρα που τον έκανε παιχνιδιάρικο, όπως μία γάτα ή κάτι παρόμοιο». Αφού συνέθεσε το βασικό θέμα, ο Κάλερι ξεκίνησε να εργάζεται πάνω στη ρυθμική ποιότητα αυτού, και τελικά ενορχήστρωσε πλήρως την ιδέα του δημιουργώντας το τελικό προϊόν. Όσον αφορά την εισαγωγή με την ηλεκτρική κιθάρα, ο Κάλερι σημείωσε πως «μεγιστοποιήθηκε ο ήχος σε αυτό το σημείο, καθώς όταν κοίταξα τα γραφικά, τα φώτα έγιναν λίγο πιο στραβοσκοπικά. Κι έτσι αποφάσισα πως η ηλεκτρική κιθάρα ίσως να προσέθετε αυτό που χρειαζόταν και να έδινε αυτό το έξτρα και στην ιστορία». Στη μουσική του πρώτου κύκλου συνέβαλε επίσης ο Τζέιμι Φόρσιθ.

Το soundtrack άλμπουμ για τον πρώτο κύκλο κυκλοφόρησε σε ψηφιακή μορφή στις 3 Ιουνίου 2016 από την Marvel Music. Τα soundtrack άλμπουμ για τον δεύτερο και τρίτο κύκλο κυκλοφόρησαν σε ψηφιακή μορφή στις 16 Μαρτίου 2018 και στις 19 Ιουλίου 2019 αντίστοιχα, από την Hollywood Records και την Marvel Music.

### Συνδέσεις με Κινηματογραφικό Σύμπαν της Marvel
Μετά τη σειρά *Daredevil*, η σειρά *Jessica Jones* ήταν η δεύτερη που παραγγέλθηκε για το Netflix και ακολούθησαν οι σειρές *Luke Cage* και *[[Iron Fist (τηλεοπτική σειρά)|Iron Fist]]*, όπου όλες μαζί οδήγησαν στην crossover μίνι σειρά, *The Defenders*. Τον Νοέμβριο του 2013, ο διευθύνων σύμβουλος της Disney, Μπομπ Άιγκερ, δήλωσε πως αν οι χαρακτήρες γίνονταν δημοφιλείς μέσω του Netflix, «είναι δυνατόν να μπορέσουν να αποκτήσουν τις δικές τους ταινίες», κάτι το οποίο υποστήριξε και ο Σαράντος τον Ιούλιο του 2015. Τον Αύγουστο του 2014, ο Βίνσεντ Ντ'Ονόφριο, ο οποίος υποδύεται τον Γουίλσον Φισκ στη σειρά *Daredevil*, δήλωσε πως μετά από «όλα αυτά με τις σειρές στο Netflix», η Marvel είχε «ένα μεγαλύτερο πλάνο στα σκαριά». Τον Μάρτιο του 2015, ο Λόουμπ μίλησε για τη δυνατότητα που είχαν οι σειρές να διασταυρωθούν με τις ταινίες του MCU και τις άλλες τηλεοπτικές σειρές στο ABC λέγοντας: «Όλα συνυπάρχουν στο ίδιο σύμπαν. Όπως είναι τώρα, με τον ίδιο τρόπο που οι ταινίες μας ξεκίνησαν ως αυτόνομες και με τον καιρό δημιουργήσαμε την ταινία των Εκδικητών, έγινε πιο εύκολο πρακτικά για τον Captain America να κάνει μία μικρή εμφάνιση στην ταινία *[[Thor 2: Σκοτεινός Κόσμος]]* και για τον Μπρους Μπάνερ να εμφανιστεί στο τέλος της ταινίας *[[Iron Man 3]]*. Θα πρέπει να το κερδίσουμε αυτό. Το κοινό πρέπει να καταλάβει ποιοι είναι όλοι αυτοί οι χαρακτήρες και σε ποιον κόσμο ζούνε πριν αρχίσεις να τους ανακατεύεις για να οδηγήσεις κάπου την ιστορία τους».

Όσον αφορά συγκεκριμένες στιγμές όπου η σειρά διασταυρώνεται με τη σειρά *Daredevil*, η οποία είχε ήδη ολοκληρώσει τον πρώτο της κύκλο όταν ξεκίνησε το κάστινγκ για τη σειρά *Jessica Jones*, ο Λόουμπ είπε: «[Οι δύο χαρακτήρες] ζουν στην ίδια περιοχή. Σε ορισμένες περιπτώσεις βρίσκονται και στην ίδια γειτονιά. Ένα από τα πράγματα που είναι σημαντικά σε εμάς είναι πως, όταν εισέρχονται στο αστυνομικό τμήμα, είναι το ίδιο αστυνομικό τμήμα και στις δύο σειρές. Όταν πηγαίνουν στο νοσοκομείο, ξεκινούν να βλέπουν τα ίδια άτομα. [Αλλά] δεν θέλουμε ο κόσμος να αρχίσει ξαφνικά να λέει 'Έι, αυτός που περπατάει στον δρόμο είναι ο Ματ Μέρντοκ;' Επειδή αυτό θα έμοιαζε άβολο, και με έναν παράξενο τρόπο θα έμοιαζε λάθος». Σχετικά με την τοποθέτηση της σειράς μέσα στο MCU, και πιο συγκεκριμένα μέσα στον ίδιο κόσμο με τις άλλες σειρές της Marvel στο Netflix, η Ρόζενμπεργκ είπε: «Η σειρά *Jessica Jones* είναι πολύ, πολύ διαφορετική απο τη σειρά *Daredevil*. Βρίσκονται και οι δύο μέσα σε ένα κινηματογραφικό σύμπαν [και] η μυθολογία του σύμπαντος αυτού είναι συνδεδεμένη, αλλά δείχνουν πολύ διαφορετικές, τονικά είναι πολύ διαφορετικές... Αυτή ήταν και η ανησυχία μου όταν ανέλαβα τη σειρά: Θα πρέπει να την κάνω να ταιριάζει με τη σειρά *Daredevil* ή με το τι προηγήθηκε; Και η απάντηση είναι όχι».

## Προώθηση
Το Τμήμα Καταναλωτικών Προϊόντων της Disney δημιούργησε μία μικρή γραμμή προϊόντων η οποία απευθυνόταν σε μεγαλύτερο ηλικιακά κοινό, δεδομένου του πιο έντονου τόνου της σειράς. Ο Πολ Γκίτερ, ο ανώτερος αντιπρόεδρος του τμήματος Αδειοδότησης της Marvel για το Τμήμα Καταναλωτικών Προϊόντων της Disney, εξήγησε πως θα επικεντρώνονταν περισσότερο σε εφήβους και ενήλικες παρά σε μικρότερο κοινό, με προϊόντα τους να κυκλοφορούν από την αλυσίδα καταστημάτων Hot Topic. Επιπρόσθετα, δημιουργήθηκε ένα εμπορικό πρόγραμμα με το όνομα Marvel Knights για να υποστηρίξει τη σειρά, το οποίο δημιούργησε νέες ευκαιρίες για μεμονωμένες σειρές προϊόντων και για συλλεκτικά προϊόντα. Οι συνεργάτες χορήγησης αδειών ήθελαν να συνεργαστούν με τη Marvel, παρά το γεγονός πως η παραγωγή δεν αφορούσε κινηματογραφικό έργο, αφού και προηγούμενα μη κινηματογραφικά πρότζεκτ της εταιρίας ήταν επιτυχημένα.

## Κυκλοφορία
### Streaming
Η σειρά *Jessica Jones* κυκλοφόρησε στη steaming υπηρεσία του Netflix, σε όλες τις περιοχές που αυτό ήταν διαθέσιμο, σε Ultra HD 4K ανάλυση και σε ανάλυση υψηλού δυναμικού εύρους (HDR). Ο πρώτος κύκλος υπέστη επεξεργασία από την εταιρία Deluxe και ενισχύθηκε στην HDR μορφή μετά την αρχική του κυκλοφορία. Τα επεισόδια του κάθε κύκλου κυκλοφόρησαν ταυτόχρονα, σε αντίθεση με τη συνηθισμένη κυκλοφορία του ενός επεισοδίου ανά εβδομάδα που ίσχυε για τηλεοπτικές σειρές, ενθαρρύνοντας την συνεχόμενη παρακολούθηση, μία μέθοδος παρακολούθησης η οποία αποδείχθηκε επιτυχημένη για άλλες πρωτότυπες σειρές του Netflix. Παρά το γεγονός πως η σειρά είχε σημανθεί ως «πρωτότυπη σειρά του Netflix», στην πραγματικότητα είχε αδειοδοτηθεί στο Netflix από την Disney.

Την 1η Μαρτίου 2022, η σειρά *Jessica Jones* αφαιρέθηκε από την πλατφόρμα του Netflix μαζί με τις άλλες σειρές της Marvel που βρίσκονταν στο Netflix, εξαιτίας της λήξης της άδειας που είχε η πλατφόρμα για τις συγκεκριμένες σειρές και την επιστροφή των δικαιωμάτων τους στην Disney. Η Disney επέλεξε να μην αποδεχτεί την εκ νέου αδειοδότηση των σειρών στο Netflix έναντι μεγάλου τέλους και ανακοίνωσε πως όλες οι σειρές που προηγουμένως υπήρχαν στην πλατφόρμα του Netflix, πλέον θα ήταν διαθέσιμες στη δική της πλατφόρμα, το Disney+, σε Ηνωμένες Πολιτείες, Καναδά, Ηνωμένο Βασίλειο, Ιρλανδία, Αυστραλία και Νέα Ζηλανδία από τις 16 Μαρτίου 2022, ενώ στις υπόλοιπες αγορές όπου ήταν διαθέσιμη η πλατφόρμα, θα γίνονταν διαθέσιμες μέχρι το τέλος του 2022. Στις Ηνωμένες Πολιτείες, για να επιτραπεί η προσθήκη των σειρών των οποίων το περιεχόμενο απευθυνόταν σε μεγαλύτερες ηλικίες, προστέθηκε στην πλατφόρμα η υπηρεσία του γονικού ελέγχου, μία υπηρεσία η οποία υπήρχε ήδη με το όνομα Star σε άλλες περιοχές όπου το Disney+ ήταν διαθέσιμο.

### Home media
Από τους τρεις κύκλους της σειράς, μόνο ο πρώτος κυκλοφόρησε σε home media. Αναλυτικά, κυκλοφόρησε σε DVD για την περιοχή 1 και σε Blu-ray για την περιοχή A στις 22 Αυγούστου 2017, σε DVD για την περιοχή 2 και σε Blu-ray για την περιοχή B στις 5 Δεκεμβρίου 2016 και σε DVD για την περιοχή 4 στις 7 Δεκεμβρίου 2016.

## Υποδοχή
### Τηλεθέαση
Πριν την ακύρωση της σειράς, το Netflix δεν αποκάλυπτε στοιχεία για την τηλεθέαση καμίας από τις πρωτότυπες σειρές του. Ωστόσο, τον Αύγουστο του 2017, η Καρίμ Ζρέικ, ανώτερη αντιπρόεδρος του πρωτότυπου προγράμματος της Marvel Television, παρείχε κάποια δημογραφικά στοιχεία σχετικά με την τηλεθέαση που είχε η σειρά *Jessica Jones*, σημειώνοντας πως η σειρά προσέλκυσε μεγάλο ποσοστό γυναικείου κοινού. Επίσης τον ίδιο μήνα, το Netflix αποκάλυψε στοιχεία για όλες τις σειρές της Marvel που ήταν διαθέσιμες στην πλατφόρμα του. Τα στοιχεία, τα οποία συγκεντρώθηκαν από ένα δείγμα «'1300 κοινοτήτων' του Netflix από όλο τον κόσμο, όπου οι συνδρομητές ομαδοποιούνται με βάση το τι παρακολουθούν», έδειξαν πως οι θεατές δεν παρακολουθούσαν τις σειρές με τη χρονολογική σειρά με την οποία κυκλοφόρησαν, αλλά προτιμούσαν να ξεκινήσουν με τη σειρά *Jessica Jones*, συνέχιζαν με τις σειρές *Daredevil* και *Luke Cage*, και ολοκλήρωναν με τη σειρά *Iron Fist*. Ο Τοντ Γιέλιν, αντιπρόεδρος του τμήματος καινοτομίας προϊόντων του Netflix, σημείωσε πως το κοινό παρακολουθεί τις σειρές «με τη σειρά που αυτές το ενδιαφέρουν αλλά και από το πώς ενημερώνεται για αυτές». Τα στοιχεία του Netflix έδειξαν επίσης πως ένας τηλεθεατής ο οποίος παρακολουθεί τη σειρά *Jessica Jones*, ήταν πιο σύνηθες να μεταβεί στη συνέχεια στη σειρά *Daredevil* και το αντίθετο, με τον Γιέλιν να επισημαίνει πως πίστευε πως το κοινό θα συνέδεε περισσότερο τις σειρές *Jessica Jones* και *Luke Cage*, αφού ο χαρακτήρας του Κέιτζ εμφανίστηκε πρώτη φορά στη σειρά *Jessica Jones*. Τα στοιχεία αποκάλυψαν επίσης πως άλλες «κωμωδίες και σειρές που εμπεριείχαν δυναμικούς γυναικείους χαρακτήρες», όπως οι σειρές *[[Τα Φιλαράκια]]*, *[[Master of None]]* και *[[Orange Is the New Black]]*, οδήγησαν το κοινό στο να ξεκινήσει τη σειρά *Jessica Jones*. Τον Οκτώβριο του 2018, η εταιρία Crimson Hexagon, αποκάλυψε στοιχεία μέσα από τα οποία εξεταζόταν «ο απόηχος των σειρών στα κοινωνικά δίκτυα», σε μια προσπάθεια να τα συσχετίσουν με την πιθανή τηλεθέαση. Τα στοιχεία αυτά έδειξαν πως όταν κυκλοφόρησε ο πρώτος κύκλος, τον Νοέμβριο του 2018, η σειρά συγκέντρωσε περίπου 300.000 αναρτήσεις σε Twitter και Instagram, ενώ όταν κυκλοφόρησε ο δεύτερος κύκλος τον Μάρτιο του 2018, οι αναρτήσεις αυτές μειώθηκαν κατά 50%, φτάνοντας περίπου τις 150.000.

### Κριτικές

Η σελίδα συλλογής κριτικών Rotten Tomatoes δίνει στον πρώτο κύκλο ποσοστό αποδοχής 94% με μέσο όρο 8,24/10, βασισμένα σε 80 κριτικές. Στο τμήμα ομοφωνίας της σελίδας αναφέρεται: «Η σειρά Jessica Jones χτίζει ένα πολύπλευρο δράμα γύρω από την συναρπαστική αντι-ηρωίδα της, προσφέροντας ίσως το δυνατότερο τηλεοπτικό franchise της Marvel μέχρι σήμερα». Η σελίδα συλλογής κριτικών Metacritic δίνει στον πρώτο κύκλο ποσοστό 81% βασισμένο σε 32 κριτικές, με την ένδειξη «καθολική αναγνώριση».

Στον δεύτερο κύκλο, η σελίδα Rotten Tomatoes δίνει ποσοστό αποδοχής 82% με μέσο όρο 7/10, βασισμένα σε 89 κριτικές. Στο τμήμα ομοφωνίας της σελίδας αναφέρεται: «Ενώ ο δεύτερος κύκλος έχει πιο αργό ρυθμό και λιγότερη εστίαση σε σχέση με τον πρώτο, οι δελεαστικοί νέοι χαρακτήρες αναδεικνύουν πληρέστερα τον πιο χαρισματικό Defender». Η σελίδα Metacritic δίνει στον δεύτερο κύκλο 70/100 βασισμένο σε 19 κριτικές, με την ένδειξη «γενικά θετικές κριτικές».

Στον τρίτο κύκλο, η σελίδα Rotten Tomatoes δίνει ποσοστό αποδοχής 73% με μέσο όρο 6,4/10, βασισμένα σε 40 κριτικές. Στο τμήμα ομοφωνίας της σελίδας αναφέρεται: «Ακόμα κι αν δεν είναι το πιο ικανοποιητικό φινάλε για την εποχή της Marvel στην τηλεόραση, το τελευταίο κεφάλαιο της σειράς Jessica Jones κλείνει δυνατά, δίνοντας χώρο στην περίπλοκη ηρωίδα του να αλλάξει—και μια τελευταία ευκαιρία στην Κρίστεν Ρίτερ να κάνει τα μαγικά της». Η σελίδα Metacritic δίνει στον κύκλο 65/100 βασισμένο σε 7 κριτικές, με την ένδειξη «γενικά θετικές κριτικές».

Η σειρά στο σύνολό της έλαβε θετικές κριτικές, με τους κριτικούς να επαινούν την ερμηνεία της Ρίτερ και στους τρεις κύκλους, λέγοντας πως ενσαρκώνει μία «αξιέπαινα σκληρή, σαρδόνια» Τζέσικα Τζόουνς και χαρακτηρίζοντας την ερμηνεία «εξαιρετική», «προσγειωμένη και πιστευτή», «αριστοτεχνική» και «σχεδόν τέλεια» και πως «είναι δύσκολο να φανταστείς κάποιον άλλον να αποδίδει τόσο τέλεια τον συνδυασμό συμπεριφοράς και συναισθημάτων του χαρακτήρα σε σχέση με το πώς το κάνει η Ρίτερ». Εκτός απο τη Ρίτερ, θετικές κριτικές έλαβε και ο Ντέιβιντ Τένναντ για την ενσάρκωση του Kilgrave στον πρώτο κύκλο της σειράς, ο οποίος με την ερμηνεία του θα μπορούσε «να ανέβει στο ίδιο επίπεδο με τον Λόκι του Τομ Χίντλστον και τον Γουίλσον Φισκ του Βίνσεντ Ντ'Ονόφριο, ως ένας από τους ακρογωνιαίους λίθους των κακών στο MCU» και ίσως «ο καλύτερος κακός από κόμικ που μεταφέρθηκε στην οθόνη μετά τον Joker του Χιθ Λέτζερ», καθώς και ο Τζέρεμι Μπομπ για την ενσάρκωση του Γκρέγκορι Σάλιντζερ στον τρίτο κύκλο της σειράς, ο οποίος «προσφέρει έναν ανατριχιαστικό ρόλο. Ερμηνεύει υπέροχα τον ψυχοπαθή με την ικανότητα να εκφέρει τις απειλητικές του ατάκες χωρίς καμία δυσκολία».

Πέραν των ερμηνειών, η σειρά έλαβε θετικά σχόλια και για τον νουάρ τόνο της, την προσέγγισή της στο σεξουαλικό στοιχείο και την απεικόνιση σκοτεινότερων θεμάτων όπως ο βιασμός, οι βίαιες επιθέσεις και η διαταραχή μετατραυματικού στρες (PTSD), ενώ δέχθηκε επικρίσεις για τον αργό ρυθμό της και για τον μεγάλο αριθμό επεισοδίων σε κάθε κύκλο.

### Διακρίσεις
Τον Δεκέμβριο του 2015, ο Ματ Φόουλερ από τη σελίδα *[[IGN]]* ονόμασε τη σειρά *Jessica Jones* ως την καλύτερη πρωτότυπη σειρά του Netflix μέχρι εκείνη τη στιγμή.

## Σε άλλα μίντια
Τον Νοέμβριο του 2015, κυκλοφόρησε μία αναβαθμισμένη έκδοση του παιχνιδιού για κινητά *Marvel: Contest of Champions*, όπου υπήρχε μία ιστορία σε έξι μέρη στην οποία εμπλέκονταν η Τζέσικα Τζόουνς και ο Daredevil, καθώς κι ένα επίπεδο το οποίο βασιζόταν στην Χελς Κίτσεν. Επιπρόσθετα, η Τζέσικα Τζόουνς προστέθηκε και στο παιχνίδι ρόλων *Marvel: Future Fight*.

## Ακύρωση και μέλλον
Το Netflix ακύρωσε τη συνέχεια της σειράς στις 18 Φεβρουαρίου 2019, πριν την πρεμιέρα του τρίτου κύκλου. Πριν την ακύρωσή της, ο Κέβιν Α. Μέγιερ, πρόεδρος του τμήματος «Απευθείας-στον-Καταναλωτή και στη Διεθνή Αγορά» της Disney, σημείωσε πως αν και δεν είχε ακόμα συζητηθεί, υπήρχε πιθανότητα τόσο η συγκεκριμένη σειρά όσο και οι άλλες που ακυρώθηκαν, να ανανεωθούν για την πλατφόρμα του Disney+. Ο ανώτατος αντιπρόεδρος πρωτότυπου προγράμματος της υπηρεσίας συνδρομής Hulu, Γκρεγκ Έργουιτς, ανέφερε επίσης πως η υπηρεσία ήταν ανοικτή στο ενδεχόμενο να φιλοξενήσει και να ανανεώσει τις πρώην σειρές του Netflix.

## Παραπομπές


## Εξωτερικοί σύνδεσμοι
* Επίσημος ιστότοπος
* 

Κατηγορία:Αμερικανικές τηλεοπτικές σειρές
Κατηγορία:Τηλεοπτικές σειρές των ABC Studios
Κατηγορία:Τηλεοπτικές σειρές Netflix
Κατηγορία:Τηλεοπτικές σειρές βασισμένες σε κόμικς της Marvel